عہدِ نامہ قدیم کی بنیادیں – ماڈیول                        8       – بزرگ یعقوب
تبادلۂ خیال کے سوالات
1. اس سبق میں آپ نے سب سے اہم بات کیا سیکھی؟ یا کوئی ایسی بات جو آپ کو پوری طرح سمجھ نہ آئی ہو؟
2. موسیٰ،  پیدائش    25 : 19-34  میں یعقوب اور عیسو کے درمیان جھگڑے کی ابتدا کیسے بیان کرتا ہے؟
3. فلستِیوں کے ساتھ اضحاق کے تعلقات کو بیان کریں۔ موسیٰ کے اصل قارئین کے لیے اضحاق کا فلستِیوں کے ساتھ امن کیا معنی رکھتا تھا؟
4. یعقوب کے لیے خدا کا فضل موسیٰ کے اصل قارئین کے لیے کس طرح خاص اہمیت رکھتا تھا؟
5. کلامِ مقدس میں ہم اس بات کاکیا ثبوت دیکھتے ہیں کہ خدا نے یعقوب کو اُس کی نافرمانی کے باوجود اور اُس کی فرمانبرداری کے جواب میں برکت دی؟
6. جب یعقوب نے یبّوق میں خدا کے سامنے جھکنے کا فیصلہ کیا، تو اُسے "اسرائیل" کا نیا نام دیا گیا۔ یہ نام کی تبدیلی ہماری  توبہ کے وقت ہونے والی تبدیلی سے کس طرح مشابہت رکھتی ہے؟ اپنی زندگی خدا کے حوالے کرنے کے بعد کیا آپ نے بھی کچھ ایسا محسوس کیا؟
7. یعقوب کو اُس کی کمزوریوں کے باوجود خدا کا فضل ملا۔ آپ کی زندگی میں ایسے کون سے مواقع آئے جب آپ کو اپنی کمزوریوں کے باوجود خدا کا فضل ملا؟ آپ کے یہ تجربات آپ کی خدمت کےشعبے میں دوسروں کی حوصلہ افزائی کیسے کر سکتے ہیں؟
8. آپ کی ناکامیوں کے باوجود خدا کا فضل آپ کو کلیسیا میں اُن لوگوں کے لیے ہمدرد کیسے بنا سکتا ہے جو مختلف طریقوں سے ناکام ہوئے ہیں؟
9. ہم یعقوب کی زندگی میں اُس کے کردار کی تبدیلی سے کیا سیکھ سکتے ہیں؟ آپ کی زندگی میں خدا نے آپ کے کردار میں کیا تبدیلی کی؟
10. یعقوب کی چالاکی کے باوجود خدا کی برکت حاصل کرنے کے واقعے سے آپ کیا سیکھتے ہیں؟ آپ کو یہ کیسا محسوس ہوتا ہے؟ وضاحت کریں۔
11. اس سبق نے آپ کو خدا کے فضل اور اُس کے لیے وفاداری کے تعلق کو سمجھنے میں کیسے مدد دی؟
نظرثانی – اہم موضوعات: اسرائیل کے لیے خدا کا فضل
خدا کا فضل اُس کی طرف سے لوگوں کو دی جانے والی مہربانی یا برکت ہے، جس کے لئے نہ اُنہوں نے کوشش کی ہوتی ہے اور نہ ہی اُس کے مستحق ہوتے ہیں۔ خدا نے یعقوب پر اپنا فضل ظاہر کیا:
· (الف) اُس کی پیدائش سے پہلے
· (ب) یعقوب کے گناہ کے باوجود
· (ج) یعقوب کی وفاداری کے جواب میں
ان میں سے کسی بھی صورت میں یعقوب   خدا کے فضل کے قابل  نہیں تھا۔ حتیٰ کہ آخری صورت میں بھی، یہ خدا ہی تھا جس نے یعقوب کو وفادار بننےکے لئے فضل دیا۔ فضل ہمیشہ بے سبب دیا جانے والا احسان ہوتا ہے۔ جب ایمان داروں کو خدا کی طرف سے بہت زیادہ برکتیں ملتی ہیں، تو وہ اکثر غلطی سے یہ سمجھ بیٹھتے ہیں کہ وہ اُن لوگوں سے بہتر یا  روحانی طور پر برتر ہیں، جنہیں یہ برکتیں نہیں ملیں۔
کیس اسٹڈی
جیریمی ایک مسیحی تھا۔ وہ لمبے قد کا، مضبوط جسم والا،بھاری آواز والا اور خوش شکل تھا۔ یہ خوبیاں اُسے نمایاں کرتی تھیں، اور لوگ اُس کی دوسری صلاحیتوں کو بھی نوٹ کرتے تھے۔ وہ اکثر اُن گروپوں میں رہنما منتخب ہوتا جن میں وہ شامل ہوتا۔ جب وہ پادری بننے کے لیے سیمینری گیا، تو وہ نمایاں تھا اور سب اُسے جانتے تھے۔ لوگ اُس کی عزت کرتے تھے اور وہ اس کا عادی ہو گیا۔ جب وہ پادری بنا، تو بہت سے لوگ اُس کی کلیسیا میں آنے لگے کیونکہ انہوں نے اُس کی خوبیوں کے بارے میں سنا تھا۔ کلیسیا بڑھی، اور جیریمی نے آہستہ آہستہ خود کو دوسروں سے بہتر سمجھنا شروع کر دیا — اور دوسرے پادریوں سے بھی۔ اگرچہ وہ ظاہری طور پر خوش اخلاق بن گیا، اندر سے وہ خودغرض، غصے والا اور روحانی طور پرخالی تھا۔ اُسے دوسروں کی تعریف کی ضرورت ہوتی تھی تاکہ وہ  اپنے بارے میں اچھا محسوس کرے۔ جب کلیسیا نے ایک معاون پادری منتخب کیا جو اصل میں جیریمی سے بہتر واعظ تھا، تو جیریمی اندر ہی اندر جلنے لگا۔ لوگ اُس معاون پادری کی طرف زیادہ متوجہ ہونے لگے۔
غور و خوض کے سوالات
1.  اپنے تدریسی گروپ کے ساتھ مل کراس کیس اسٹڈی کا جائزہ   کے ساتھ لیں۔ کیا آپ نے ایسے لوگ دیکھے ہیں؟ کیا آپ نے خود میں ایسی جھلک دیکھی ہے؟
2. جب آپ اس فہرست کو پڑھتے ہیں، تو   آپ کیا محسوس کرتے ہیں  ؟ گروپ میں اس پر بات کریں۔ یہ نہ بتائیں کہ آپ کو کیسا محسوس کرنا چاہیے، بلکہ یہ بتائیں کہ آپ کو حقیقت میں کیسا محسوس ہوتا ہے۔
· کیا آپ کو ایسا لگتا ہے کہ آپ اُن دوسرے لوگوں سے زیادہ روحانی ہیں ،جنہیں یہ برکتیں نہیں ملیں؟
· کیا اِس سے آپ کو ایسا اعتماد دیتا ہے جس کی وجہ سے آپ دوسروں کے لئے بے حس بن جاتے ہیں؟
· کیا آپ بے پروا ہیں؟
· کیا یہ آپ کو عاجز بناتا ہے؟
· کوئی اور وجہ؟
عملی مشقیں
· لوقا  18 : 9-14 پڑھیں اور فریسی اور محصول لینے والے کے درمیان فرق پر بات کریں۔ آپ عملی طور پر کس سے زیادہ مشابہت رکھتے ہیں؟ وضاحت کریں۔
· اپنی زندگی میں خدا کی برکتوں کی فہرست بنائیں  جن میں ماضی کی بھی اور حال کی برکتیں بھی شامل ہوں۔

